Povilas Masilionis

Povilas Masilionis (g. 1939 m. liepos 6 d. Nakonyse, Anykščių valsčius) – Tarybinės, o vėliau - ir Nepriklausomos Lietuvos filologas, poetas, žurnalistas, redaktorius.

Biografija 
1959 m. baigė Troškūnų vidurinę mokyklą. 1959–1962 m. Vilniaus universiteto Filologijos ir istorijos fakultete studijavo lietuvių kalbą ir literatūrą. Studijuodamas buvo lituanistų kurso profsąjungos pirmininkas. Mirus motinai grįžo į tėviškę, 1962–1964 m. Anykščių rajono „Gegužės 1-osios“ kolūkio (centras – Vašuokėnai) partinės organizacijos sekretorius. 1962–1964 m. neakivaizdžiai tęsė ir baigė studijas Vilniaus universitete. 1962 m. laimėjo I vietą Vilniaus universiteto konkurse už literatūros kritikos darbą "Jaudinančios mūsų apsakymo problemos", vėliau parengė ir apsigynė diplominį darbą „Poezija ir gyvenimas“. 1972 m. baigė Leningrado aukštąją partinę mokyklą. 

1964–1970 m. Molėtų rajono laikraščio „Pirmyn“ redaktoriaus pavaduotojas, 1972–1979 m. Jonavos rajono laikraščio „Jonavos balsas“ redaktorius, subūrė Jonavoje pirmąjį literatų ir poezijos mėgėjų klubą „J. B. klubas“, kurio pagrindu vėliau susikūrė Lietuvos kaimo rašytojų sąjunga. 1979–1980 m. Vilniaus Politinio švietimo namų konsultantas, 1980–1988 m. LKP CK propagandos ir agitacijos skyriaus spaudos sektoriaus instruktorius. 1988–1990 m. žurnalo „Komunistas“, 1990–1993 m. „Politika“ vyriausiojo redaktoriaus pavaduotojas. 1994–2004 m. žurnalo „Gairės“ vyriausiasis redaktorius. Tapęs  leidyklos „Gairės“ direktoriumi, redagavo ir išleido aktualius publicistinius leidinius, grožinę literatūrą, parengė ir išleido apie 150 knygų, tarp kurių - ir žymesnių disidentų, tokių kaip Liudas Dambrauskas, nukentėjusių Tarybiniais metais, memuarai. 

Pats rašė politikos, visuomenės gyvenimo temomis. Nuo 1950 m. kūrė eilėraščius. Jo satyrinė poema „Meilė iš butelio“ (1967 m.) neišliko, tačiau paskatino vėliau kurti satyrinius eilėraščius ir parodijas. Parodijos publikuotos rinkinyje „Velnio tuzinas“ (1977 m.), antologijoje „Lietuvių epigrama ir parodija“ (1983 m.) Parašė ir išleido kelias autorines knygas:
1979 m. – "Šešiasdešimt dveji metai su Spalio vėliava : medžiaga lektoriui" (informacinė brošiūra).
1999 m. – "Sukryžiuotų kalavijų karalystėje : nešukuota publicistika".
2007 m. – "Peliukų vasara" (eilėraščiai vaikams).
2009 m. – "Rasota akmenų tyla" (eilėraščiai, parodijos).
Sudarė informacinius leidinius "Nepriklausomybės žingsniai" (su Povilu Lapeikiu ir Vaclovu Paulausku), "Kas yra kas Lietuvoje 1997" (su V. Paulausku, 1997 m.), "Nepriklausomybės ir demokratijos žingsniai : 1989–1999 metų kronika" (su P. Lapeikiu ir V. Paulausku, 1999 m.), "Partizanų teroro aukų atminimo knyga" (2011 m.).

2007 m. ir 2008–2009 m. buvo nepartinio kairiosios minties dvisavaitinio laikraščio „Opozicija“ laikinasis redaktorius. P. Masilionis buvo Lietuvos komunistų partijos, savarankiškosios Lietuvos komunistų partijos narys, dabar yra nepartinis.

P. Masilioniui buvo suteiktas Lietuvos nusipelniusio žurnalisto garbės vardas.

Bibliografija 
 Šešiasdešimt dveji metai su Spalio vėliava: medžiaga lektoriui, 1979 m.
 Kas yra kas Lietuvoje 1997 m. (su V. Paulausku), 1997 m.
 Nepriklausomybės ir demokratijos žingsniai: 1989–1999 metų kronika (sud. Povilas Lapeikis, Povilas Masilionis, Vaclovas Paulauskas). – Vilnius: Gairės, 1999. – 287 p.
 Lemties posūkis: prisiminimai ir pama̜stymai. – Vilnius: Gairės, 1999. – 303 p.
 Sukryžiuotų kalavijų karalystėje: nešukuota publicistika. – Vilnius: Gairės, 1999. – 382 p.
 Peliukų vasara: eilėraščiai vaikams (dail. Aušra Čapskytė). – Vilnius: Gairės, 2007. – 15 p.: iliustr. – ISBN 978-9955-759-05-8
 Rasota akmenų tyla: eilėraščiai, parodijos (dail. Aušra Čapskytė). – Vilnius: Gairės, 2009. – 253 p.: iliustr. – ISBN 978-9955-759-33-1
 Nepriklausomybės ir demokratijos žingsniai: 1989–2010 m. kronika (sud. Povilas Lapeikis, Povilas Masilionis, Vaclovas Paulauskas). – 2-asis papild. leid. – Vilnius: Gairės, 2011. – 383 p.: iliustr. – ISBN 978-9955-759-46-1
 Partizanų teroro aukų atminimo knyga. – Vilnius: Politika, 2011. – 610 p.: iliustr. – ISBN 978-9986-478-29-4

Įvertinimas 
 LTSR nusipelnęs žurnalistas

Šaltiniai 

Lietuvos leidėjai
Lietuvos poetai
Lietuvos publicistai
Lietuvos redaktoriai